Anmeldt voldtekt på Tjøme trolig beføling
- Vi har i dag snakket med både hun som anmeldte saken og med han som angivelig hadde forgrepet seg på henne, og det ser ikke ut som om det har skjedd noe særlig utover beføling. Det blir derfor ikke snakk om fengsling, og mannen har blitt løslatt, sier politiinspektør Olaf Kløvstad i Vestfold politidistrikt til NTB søndag kveld. Han påpeker likevel at det gjenstår noen flere avhør. Overgrepet ble anmeldt av en kvinne i 20-årene natt til søndag. Hun møtte da på legevakta og fortalte at hun var blitt voldtatt natten i forveien. Overgrepet skulle ha skjedd i en leilighet på Tjøme. En jevnaldrende mann ble søndag pågrepet i leiligheten der voldtekten skulle ha skjedd. Under pågripelsen fant politiet våpen og ammunisjon. - I leiligheten lå flere våpen og en del ammunisjon synlig fremme. Våpnene var registrerte, men de ble ikke oppbevart i henhold til bestemmelsene. Både våpen og ammunisjon ble derfor beslaglagt, og våpeneieren er anmeldt, fortalte politiadvokat Mari Gjersøe i Vestfold politidistrikt til NTB søndag formiddag.
Voldtekten som ble anmeldt på Tjøme, natt til søndag har trolig ikke funnet sted. Mannen som ble pågrepet, er derfor løslatt.